NARIADENIE KOMISIE (ES) č. 386/2008
z 29. apríla 2008,
ktorým sa stanovujú vývozné náhrady na mlieko a mliečne výrobky
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami (1), a najmä na jeho článok 31 ods. 3,
keďže:
(1)
V článku 31 ods. 1 nariadenia (ES) č. 1255/1999 sa ustanovuje, že na rozdiel medzi cenami výrobkov uvedených v článku 1 uvedeného nariadenia na svetovom trhu a cenami týchto výrobkov na trhu Spoločenstva sa môžu vzťahovať vývozné náhrady.
(2)
Vzhľadom na súčasnú situáciu na trhu s mliekom a mliečnymi výrobkami by sa nemali stanovovať žiadne vývozné náhrady.
(3)
Dohoda o obchode, rozvoji a spolupráci medzi Európskym spoločenstvom a jeho členskými štátmi (TDCA) na jednej strane a Juhoafrickou republikou na druhej strane, ktorá bola schválená rozhodnutím Rady 2004/441/ES (2), nadobudla platnosť 1. mája 2004. V rámci rokovaní medzi Európskym spoločenstvom a Juhoafrickou republikou o zrýchlenej obchodnej liberalizácii syrov sa dohodlo, že na syr, s ktorým obchodujú obe strany, by sa nemali vzťahovať žiadne vývozné náhrady.
(4)
Opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Na výrobky, ktoré sú stanovené v prílohe k tomuto nariadeniu, sa neposkytujú žiadne vývozné náhrady ustanovené v článku 31 nariadenia (ES) č. 1255/1999.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. apríla 2008